Folketing
2005-10-12

Lovforslaget er, som det fremgår, et led i regeringens konkurrencepolitiske strategi. Efter de gældende regler kan landinspektørvirksomheder i dag alene ejes og drives af praktiserende landinspektører med beskikkelse. Disse ejerskabsregler virker konkurrencebegrænsende, fordi de fastlåser de eksisterende markedsstrukturer, og det er baggrunden for, at vi gerne vil lave reglerne om. Jeg vil ikke på dette fremskredne tidspunkt trætte Folketinget med en meget nøjagtig gennemgang af lovforslaget, det har skiftende ordførere allerede gjort både udmærket og grundigt. Tak for tilslutningen til hovedlinjerne i forslaget fra V, K, O, S og RV. Så vil jeg til hr. Poul Henrik Hedeboes og SF's bekymring for, at uvildigheden kommer under pres, sige, at det jo netop er for at fastholde en betryggende ejendomsregistrering, at det er praktiserende landinspektører, der fortsat skal eje majoriteten af aktierne eller anparterne i et landinspektørselskab, og det er så også baggrunden for, at flertallet i bestyrelsen og i direktionen fortsat bør være landinspektører.